ZOWISTNIK
Zanim legnół w pryko,do Pónbóczka rzyko:
„Prosza Cie, Pónbóczku, coby moja Cila,
w moje ciało wlazła, choby roz, na chwila!
Niych na własnyj skórze chocioż roz łodczuje,
wiela mnie robota na grubie kosztuje!
Niych sie roz przekóno, jak jyj chop sie trudzi,
kej łóna w chałupie siedzi i sie nudzi.
AMYNT.”
Widać Pón Bóg chopske rzykanie docyniół,
bo na spaniu chopa ze babóm zamiyniół.
Chop, już jako baba, rano dziecka zbudziół,
śniodanie zrobiół i do szkoły zakludziół.
Prziszoł do dóm, do pralki powciepowoł pranie
i wele dziesióntyj sie wzión za sprzóntanie.
Łóżka pościelół, powyciyroł deliny,
w łaziynce powiesiół boki i gardiny,
na górze rozwiesiół potym reszta pranio
i mu sie spómniało, że niy zjod śniodanio!
Dyć pizło dwanoście, drap do sklepu leci,
ło jednyj ze szkoły trza łodebrać dzieci!
Dzieci łodebrane, zakupy zrobióne,
dyć jeszcze na łobiod nic niy przistawióne!
Drap kartofle strugo i czasko kotlety,
dyć i tak niy zdónży na sztworto, niystety!
Nareszcie pojedli, dyć juzaś sprzóntanie,
dziecka trza wachować jak robióm zadanie…
Potym pranie poskłodać i je pobiglować,
możno i na serial trocha pofilować?
Siedym na zygarze, zaś rychtuj jedzynie,
po wiecerzy jeszcze trza pomyć noczynie.
Jeszcze dziecka wykómpoł, spać je położół
i film mu sie urwoł, bo śpik go już zmorzół!
Dyć pamiynto że Cila, kero chopym sie stała,
we łóżku do niego sztyjc sie dobiyrała!
Boroczek niy bróniół sie skuli zmynczynio,
bezto miyndzy niymi doszło do zbliżynio.
Jak sie ino łocucnół, na drugi dziyń z rana,
piyrszo rzecz co zrobiół – prasknół na kolana
i prosiół Pónbóczka, na wszystko co żyło,
by to cofnół! By wszystko tak jak downij było!
Już niy bydzie babie zowiściół niczego,
bele by móg nazot wlyźć do ciała swego!
Usłyszoł Pónbóczek to chopskie wajanie
i tak w swyj móndrości łodpowiedziół na nie:
„Żol mi cie chopie,rozumia twoje troski,
dyć sie tego niy do łodmiynić zarozki.
Bydziesz dziewiynć miesiyncy chodziół w ciele żony,
bo łod nocy wczorajszyj jest żeś zaciónżóny!”
B.Śmigała
slv_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn pol_Latn szl_Latn pol_Latn pol_Latn szl_Latn pol_Latn szl_Latn pol_Latn